ส่งออกหด-เบิกงบล่าช้า"สมหมาย"รับศก.โตต่ำ1%
สมหมายเชื่อแล้วเศรษฐกิจปีนี้โตต่ำกว่า 1%
29 ต.ค. 2565

"สมหมาย"เชื่อแล้วเศรษฐกิจปีนี้โตต่ำกว่า 1%
นายสมหมาย ภาษี รมว.คลัง ยอมรับว่า สภาพเศรษฐกิจในปีนี้แย่กว่าที่คิด โดยเฉพาะการส่งออกคาดว่าจะติดลบ การเบิกจ่ายลงทุนล่าช้ามาก งบลงทุนเหลื่อมปีกับงบโครงการไทยเข้มแข็ง 2.3 หมื่นล้านบาท เบิกจ่ายได้แค่ 100 ล้านบาท ขณะที่งบลงทุนงบในปี 2558 ประมาณ 4.44 แสนล้านบาท เบิกจ่ายได้เพียง 2 หมื่นกว่าล้านบาท หรือ 5% ทำให้คาดว่าเศรษฐกิจไตรมาส 4 จะขยายตัวได้เต็มที่ 3% ส่งผลให้ทั้งปีขยายตัวได้ไม่ถึง 1%
"ตอนนี้ผมเชื่อแล้วว่าเศรษฐกิจไทยโตไม่ถึง 1%  ก่อนหน้านี้ ม.ร.ว.ปรีดิยาธร เทวกุล รองนายกฯ ออกมาบอกในลักษณะเช่นเดียวกัน ส่วนหนึ่งเป็นเพราะมาตรการที่รัฐบาลเตรียมไว้ออกไปได้แค่ 35% เท่านั้น เหลืออีก 65%  รัฐบาลกำลังจะทำ หากทำ ครบจะเห็นว่าเศรษฐกิจดีขึ้น" นายสมหมาย กล่าว
ทั้งนี้ ในสัปดาห์หน้ากระทรวงการคลังจะเสนอให้คณะรัฐมนตรี (ครม.) เห็นชอบมาตรการตั้งกองทุนร่วมลงทุนสำหรับผู้ประกอบการเอสเอ็มอี หรือเวนเจอร์แคปปิตอล วงเงิน 2.5 หมื่นล้านบาท จะเริ่มลงทุนก้อนแรก 500 ล้านบาท ในเบื้องต้นรัฐบาลไม่ได้เป็นผู้ถือหุ้นใหญ่ จะเข้าร่วมลงทุน 10-15% เท่านั้น  นอกจากนี้ จะมีการเสนอกองทุนการออมแห่งชาติ หรือ กอช. ให้ ครม.พิจารณาในสัปดาห์หน้า ซึ่งเป็นส่วนหนึ่งของมาตรการช่วยเหลือคนจนและเอสเอ็มอีในระยะ ปานกลางและระยะยาว